<classify> Simba na Azam FC zinagombania nafasi ya pili katika LigiKuu msimu huu zikitofautiana kwa pointi nne, huku kila mmoja ikionesha shauku ya kutaka kushinda katika mchezo huo ili kushiriki michuano ya kimataifa mwakani.Mabingwa wa zamani, Azam FC wako nafasi ya pili wakiwa na pointi 45 baada ya 23 wakati Simba iko nafasi ya tatu ikiwa na pointi 41 baada ya mechi 24.Yanga juzi ilitwaa ubingwa kwa kufikisha pointi 55 ikiwa na mechi mbili mkononi, pointi ambazo haziwezi kufikiwa na timu nyingine 13 zinazoshiriki ligi hiyo msimu huu wa 201415.Akizungumza na gazeti hili, Kopunovic alisema wanaitaka nafasi ya pili na ili kupata nafasi hiyo, ni lazima waifunge Azam FC. Ni wakati wetu sasa kushiriki michuano ya kimataifa, yote hayo yanawezekana kimahesabu... ambo la muhimu ni kujipanga kwa mapambano, alisema Kopunovic na kuongeza kuwa ili kufanya vyema, huwa na kawaida ya kuzungumza na wachezaji wake na kuwapa mbinu za ushindi.Alisema katika mchezo ujao, anatarajia kuwatumia baadhi ya wachezaji ambao hawakupata nafasi ya kuonekana katika baadhi ya michezo iliyopita. Miongoni mwao ni Dan Sserunkuma, nyota wa Uganda anayesugua benchi.Kopunovic alisema mfungaji bora huyo wa Ligi Kuu ya Kenya msimu uliopita, walikuwa katika majadiliano naye, lakini sasa mambo yanakwenda vizuri.Alisema anakiamini kikosi chake kwani kina vijana wengi wenye nguvu ambao wanacheza vizuri na kwa kujituma. Wakati Simba ikionesha tumaini la kushinda mchezo huo, mabingwa wa msimu wa 201314, Azam FC imekubali yaishe baada ya kupokonywa ubingwa na Yanga.Meneja wa Azam FC, Jemedari Said alisema jana kuwa hawana jinsi kwa sasa kwani kilichowarudisha nyuma kuna sehemu walijichanganya hivyo wanajipanga kuchukua nafasi hiyo ya pili.Said alisema watahakikisha wanapambana kwa uwezo wao kuchukua nafasi ya pili ili kuendelea kushiriki michuano ya kimataifa mwakani kama ambavyo imekuwa katika misimu mitatu iliyopita.  <topic>: MICHEZO 